Thomas de Keyser

**Thomas de Keyser** (1596 Amsterdam – 16. kesäkuuta 1667 Amsterdam) oli Alankomaiden kultakauden aikana vaikuttanut taidemaalari. Hänet tunnetaan erityisesti pienikokoisista muotokuvistaan, joissa henkilöt kuvataan ajalle tyypillisissä sisätiloissa. De Keyser oli Alankomaiden johtava muotokuvamaalari kunnes Rembrandt van Rijn (1606–1669) syrjäytti hänet 1630-luvulla. De Keyserin muotokuvilla oli merkittävä vaikutus Alankomaiden myöhempään muotokuvamaalauksen ja sisätiloja kuvaavaan laatumaalaukseen.

## Elämä ja ura

Thomas de Keyserin isä oli tunnettu arkkitehti, kuvanveistäjä ja kivimestari Hendrick de Keyser (1565–1621). Hänen kahdesta veljestään tuli arkkitehtejä ja kivimestareja. Thomas opiskeli nuorena maalausta tuntemattoman mestarin, mahdollisesti Cornelis van der Voortin (1576–1624) opastuksella. De Keyser opiskeli myös kivimestariksi ja arkkitehdiksi  isänsä johdolla. Hänestä tuli Pyhän Luukkaan killan jäsen kivimestarina ja kuvanveistäjänä 1622. Kun de Keyserin isä kuoli, hänen veljensä Pieter jatkoi perheen liiketoimintaa kivimestarina. Thomas de Keyseristä tuli taidemaalari.

Thomas de Keyser tunnetaan innovatiivisena muotokuvamaalarina. Ennen de Keyseriä ainoastaan aatelisista ja kuninkaallisista oli maalattu muotokuvia, joissa kuvattava henkilö oli kokokuvassa. Ylimystöä kuvaavat muotokuvat olivat yleensä olleet erittäin suurikokoisia. De Keyser maalasi pieniä kokovartalomuotokuvia, jotka mahtuivat syntymässä olleen uuden asiakaskunnan koteihin. Hänestä tuli 1600-luvun alun Alankomaiden vaurastuvan uuden kauppiasluokan suosikkimaalari. 

Monien muiden aikakauden maalarien tavoin de Keyser oli ennen muuta liikemies. 1630-luvulla de Keyser vaihtoi alaa. Hän kävi veljensä Pieterin kanssa tuottoisaa kivikauppaa kansainvälisillä markkinoilla. Amsterdamin muotokuvamaalauksen uusiksi mestareiksi tulivat Rembrandt van Rijn (1606–1669), Govaert Flinck (1615–1660) ja Bartholomeus van der Helst (1613–1670).  De Keyserin veljekset ostivat ja toivat maahan rakentamisessa käytettyä kiveä ja marmoria, eikä Thomas de Keyser enää maalannut aiempaan tahtiin. Vuonna 1652 hän maalasi kuitenkin historiallisen maalauksen veljensä suunnittelemaan rakennukseen. De Keyser seurasi myöhemmin isänsä esimerkkiä ja toimi Amsterdamin kaupungin kivimestarina vuosina 1662–1667.

## Tyyli ja teokset
De Keyserilta tunnetaan noin sata maalausta, joista suurin osa on maalattu vuosien 1624–1639 väliltä. De Keyser löysi nopeasti oman tyylinsä, joka säilyi lähes muuttumattomana koko hänen uransa ajan. Hän kuvasi maalaustensa henkilöt usein heidän omassa ympäristössään. De Keyserin maalauksista tuli tärkeä vaikuttaja myöhemmän laatukuvamaalauksen kehityksen taustalla. De Keyser maalasi kovalle kuparitaustalle ja hänen maalaustensa pinta on täysin sileä. Rento sivellintyö erottaa maalaukset kuitenkin Leidenin *fijnschilders*-koulukunnan maalareiden, esimerkiksi Gerard Doun ja Frans van Mieris vanhemman töistä. De Keyserin kyvyssä kuvata sisätiloja rennolla ja varmalla otteella näkyy todennäköisesti hänen taustansa ja koulutuksensa arkkitehtina ja rakennussuunnittelijana.

## Teoksia

Tiedosto:Portrait of a Woman with a Balance MET DP120417.jpg|”Nainen ja vaaka”, 1625–1926, 23,2 × 17,5 cm, Metropolitan Museum of Art, New York.
Tiedosto:Portrait of a Man with a Shell MET DP120416.jpg|”Mies ja kotilo”, 1625–1926, 23,8 × 17,1 cm, Metropolitan Museum of Art, New York.
Tiedosto:Portrait of a Gentleman - Thomas de Keyser - Google Cultural Institute.jpg|”Miehen muotokuva”, 1626, 55,1 × 71,8 cm, North Carolina Museum of Art, Raleigh.



Tiedosto:A Musician and His Daughter MET DP145937.jpg|”Muusikko ja hänen tyttärensä”, 1629, 74,9 × 52,7 cm,  Metropolitan Museum of Art, New York.
Tiedosto:Thomas de Keyser - Portrait of a Young Silversmith.jpg|”Nuori hopeaseppä”, 1630, 63,7 × 53,5 cm, yksityiskokoelma.
Tiedosto:Thomas de Keyser - Portrait of a Lady - Google Art Project.jpg|”Naisen muotokuva”, 1632, 79 × 52 cm, Gemäldegalerie, Berliini.

Tiedosto:Thomas de Keyser - Syndics of the Amsterdam Goldsmiths Guild - Google Art Project.jpg|”Kultaseppien killan virkailijat”, 1627, 152,4 × 127,2 cm, Toledo Museum of Art, Toledo.
Tiedosto:Officieren en andere schutters van wijk III in Amsterdam onder leiding van kapitein Allaert Cloeck en luitenant Lucas Jacobsz Rotgans Rijksmuseum SK-C-381.jpeg|”Kapteeni Allaert Cloeckin ja luutnantti Lucas Jacobsz. Rotgansin johtamat Amsterdamin kolmannen piirin upseerit ja kaartilaiset”, 1632, 220 × 351 cm, Rijksmuseum, Amsterdam.


## Lähteet

## Aiheesta muualla